Document ID: 32005R0931

KOMISIJAS REGULA (EK) Nr. 931/2005
(2005. gada 6. jūnijs),
ar ko groza Padomes Regulas (EK) Nr. 517/94 par kopīgiem noteikumiem tekstilizstrādājumu importam no dažām trešām valstīm, uz kurām neattiecas divpusēji nolīgumi, protokoli vai citas vienošanās, vai arī citi īpaši noteikumi par importu Kopienā, I, II, III B un VI pielikumu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1994. gada 7. marta Regulu (EK) Nr. 517/94 par kopīgiem noteikumiem tekstilizstrādājumu importam no dažām trešām valstīm, uz kurām neattiecas divpusēji nolīgumi, protokoli vai citas vienošanās, vai arī citi īpaši noteikumi par importu Kopienā (1), un jo īpaši tās 28. pantu,
tā kā:
(1)
Komisijas 2004. gada 7. septembra Regulas (EK) Nr. 1810/2004 par grozījumiem Padomes Regulas (EEK) Nr. 2658/87 par tarifu un statistikas nomenklatūru un kopējo muitas tarifu I pielikumā (2) pieņemšanas rezultātā ir nepieciešams grozīt arī Regulas (EK) Nr. 517/94 I pielikumu.
(2)
Pēc līguma par tekstilizstrādājumu tirdzniecību noslēgšanas starp Eiropas Kopienu un Serbijas Republiku uz Serbijas Republiku attiecas Padomes 1993. gada 12. oktobra Regula (EEK) Nr. 3030/93 par kopīgiem noteikumiem konkrētu tekstilizstrādājumu importam no trešām valstīm (3). Līdz ar to no Regulas (EK) Nr. 517/94 II, III B un VI pielikuma ir jāizslēdz atsauces uz šo republiku. Turpretī gan Melnkalnes Republika, gan Kosova, pēdējo saprotot kā saimniecisku vienību, kas noteikta ar Apvienoto Nāciju Organizācijas Drošības padomes 1999. gada 10. jūnija 1244. rezolūciju, veido atsevišķas muitas teritorijas, un tāpēc uz tām, ievērojot to pilnas tiesības, attiecīgi jāatsaucas šīs regulas II, III B un VI pielikumā. Šajā nolūkā Melnkalnes Republikai un Kosovai noteikti jauni kvotu līmeņi, izmantojot visatbilstošāko kritēriju, proti, iedzīvotāju skaita proporcijas.
(3)
Tāpēc Regula (EK) Nr. 517/94 ir attiecīgi jāgroza; skaidrības labad pilnībā jānomaina I, II, III B un VI pielikums.
(4)
Šajā regulā paredzētie pasākumi ir saskaņā ar Tekstilpreču komitejas atzinumu, kas izteikts Regulas (EK) Nr. 517/94 25. pantā,
IR PIEŅĒMUSI ŠO REGULU.
1. pants
Regulas (EK) Nr. 517/94 I, II, III B un VI pielikumu aizstāj saskaņā ar šīs regulas pielikumu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
To piemēro no 2005. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 6. jūnijā

Labels: 18
3
1